Vlieënier wat glo lieg oor lisensie in hof | Netwerk24
Deur Werner Beukes 14 Mei 2019 12:15
William Chandler, 'n voormalige senior vlieënier van die Suid-Afrikaanse Lugdiens (SAL), het Dinsdag vlugtig in die landdroshof in Kemptonpark op aanklag van bedrog verskyn.
Die saak is tot 20 Junie uitgestel.
Chandler (62) het na bewering vir langer as 20 jaar as senior eerste offisier sonder 'n lugvaartvlieënierslisensie (ATPL) gewerk.
Landdros Sagra Subroyen het die saak vir 'n finale keer uitgestel om die staat kans te gee om Chandler se opleidingsrekord te bekom.
William Chandler, voormalige SAL-vlieënier, Dinsdag by die landdroshof in Kemptonpark. Foto: Werner Beukes
Die SAL het vroeër gesê dat die onreëlmatigheid oor die lisensie in November 2018 tydens 'n vlug na Duitsland aan die lig gekom het.
Vlug SA260 na Frankfurt het 'n lugsteurnis ondervind maar veilig geland.
Toe die personeel op die Airbus A340-600 ondersoek is, het Chandler glo valslik aangevoer dat hy oor 'n ATPL beskik.
Chandler, wat wel oor 'n lisensie as handelsvlieënier beskik, het intussen bedank nadat die SAL 'n klag van bedrog teen hom ingedien het.